**pataisytas**

**projektas**

**reg. Nr. T-**

**2. darbotvarkės klausimas**

**Pasvalio rajono savivaldybės taryba**

|  |
| --- |
| sprendimas |
| **Dėl trūkstamų Specialistų pritraukimo į Pasvalio rajono savivaldybės asmens sveikatos priežiūros įstaigas tvarkos aprašo patvirtinimo** |

|  |  |  |
| --- | --- | --- |
| 2019 m. gruodžio d. | Nr. | T1- |
| Pasvalys | | |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Pasvalio rajono savivaldybės 2019–2021 metų strateginiu veiklos planu, patvirtintu Pasvalio rajono savivaldybės tarybos 2019 m. vasario 20 d. sprendimu Nr. T1-20 „Dėl Pasvalio rajono savivaldybės 2019–2021 m. strateginio veiklos plano patvirtinimo“ (su visais aktualiais pakeitimais), Pasvalio rajono savivaldybės taryba nusprendžia:

1. Patvirtinti Trūkstamų specialistų pritraukimo į Pasvalio rajono savivaldybės asmens sveikatos priežiūros įstaigas tvarkos aprašą (pridedama).

2. Įpareigoti Pasvalio rajono savivaldybės administraciją kiekvienų metų Pasvalio rajono savivaldybės biudžeto Sveikatos apsaugos politikos įgyvendinimo ir sporto programoje numatyti lėšas šio sprendimo 1 punkte nurodyto tvarkos aprašo finansavimui.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus

vyriausioji specialistė (Savivaldybės gydytoja)

Dalia Vasiliūnienė

2019-11-12, tel. (8 451) 54 086

Suderinta DVS Nr. RTS-

PATVIRTINTA

Pasvalio rajono savivaldybės tarybos

2019 m. gruodžio d.

sprendimu Nr. T1-

**trūkstamų Specialistų pritraukimo į Pasvalio rajono savivaldybės ASMENS sveikatos priežiūros įstaigas tvarkos aprašas**

**I SKYRIUS**

**BENDROSIOS NUOSTATOS**

1. Trūkstamų specialistų pritraukimo į Pasvalio rajono savivaldybės asmens sveikatos priežiūros įstaigas tvarkos aprašas (toliau – Aprašas) nustato skatinimo priemones, finansavimo teikimo sąlygas ir tvarką trūkstamų specialybių gydytojams ir rezidentams, atvykstantiems dirbti Pasvalio rajono savivaldybės (toliau – Savivaldybė) viešosiose asmens sveikatos priežiūros įstaigose (toliau – Įstaiga), kad būtų užtikrinti Įstaigų veiklos poreikiai, teikiamų paslaugų gyventojams prieinamumas ir kokybė.

2. Aprašas skirtas įgyvendinti Savivaldybės 2019–2021 metų strateginio veiklos plano, patvirtino Savivaldybės tarybos 2019 m. vasario 20 d. sprendimu Nr. T1-20 „Dėl Pasvalio rajono savivaldybės 2019–2021 metų strateginio veiklos plano patvirtinimo“ 09 programos (Sveikatos apsaugos politikos įgyvendinimo ir sporto programa) 1 tikslo 1 uždavinio 7 priemonę (specialistų pritraukimas sveikatos netolygumams mažinti).

3. Apraše vartojamos sąvokos:

3.1. **Atvykęs trūkstamos specialybės gydytojas** (toliau – gydytojas) – gydytojas, pradėjęs dirbti Įstaigoje po to, kai apie šios specialybės gydytojo reikalingumą Įstaigai paskelbus Įstaigos interneto svetainėje praeina daugiau nei 3 mėn. ir neatsiranda kandidatų. Šis gydytojas Įstaigoje dirba nuolatinai ne mažiau nei 1 etato krūviu.

3.2. **Išmoka gydytojui** –gydytojui pirmus 3 metus mokama 1 000 eurų dydžio kasmetinė išmoka, skirta gydytojo poreikiams tenkinti.

**Komitetų siūlymai:**

**1. Teisėtvarkos ir visuomeninių organizacijų komiteto siūlymas:**

3.2. **Išmoka gydytojui** – gydytojui pirmus 3 metus mokama 200 eurų dydžio mėnesinė išmoka, skirta gydytojo poreikiams tenkinti.

**2. Socialinių reikalų, sveikatos ir aplinkos apsaugos komiteto siūlymas:**

3.2. **Išmoka gydytojui** – gydytojui pirmus 3 metus mokama 500 eurų dydžio mėnesinė išmoka, skirta gydytojo poreikiams tenkinti.

**3. Biudžeto, ekonomikos ir kaimo reikalų komiteto siūlymas:**

3.2. **Išmoka gydytojui** – gydytojui pirmus 3 metus mokama 300 eurų dydžio mėnesinė išmoka, skirta gydytojo poreikiams tenkinti.

3.3. **Rezidentūros studijų apmokėjimas** – rezidentui kasmet mokama ne daugiau kaip 7 000 eurų, pagal rezidentūros išlaidų sąmatą, skirta rezidentūros studijų Lietuvos Respublikos universitetuose apmokėjimo išlaidoms dengti.

3.4. Kitos Apraše vartojamos sąvokos suprantamos taip, kaip jos apibrėžiamos Lietuvos Respublikos medicinos praktikos įstatyme ir kituose teisės aktuose.

**II SKYRIUS**

**SKATINIMO PRIEMONĖS IR JŲ TAIKYMO TVARKA ATVYKSTANTIEMS GYDYTOJAMS IR REZIDENTAMS**

4.    Apraše numatytos šios skatinimo priemonės:

4.1. ne daugiau kaip ~~1 000 eurų kasmetinė~~ **200 / 500 / 300 eurų mėnesinė** išmoka trūkstamos specialybės gydytojui, dirbančiam ne mažiau 1 etato krūviu, gydytojo poreikiams tenkinti pirmus 3 metus (nėštumo ir gimdymo atostogų bei atostogų vaikui prižiūrėti metu išmoka nemokama);

4.2. ne daugiau kaip 7 000 eurų metams, rezidentūros studijoms apmokėti pagal rezidentūros išlaidų sąmatą.

5. Rezidentas, pasinaudojęs skatinimo priemone pagal 4.2. punktą, įsipareigoja **po rezidentūros studijų baigimo**, Įstaigoje dirbti ne trumpiau kaip 6 metus ~~nuo pirmos darbo dienos~~, dirbdamas ne mažiau nei 1 etato darbo krūviu. Jeigu dėl tam tikrų pateisinamų aplinkybių negali dirbti (nėštumo ir gimdymo atostogos, atostogos vaiko priežiūrai), laikotarpis atitinkamai pratęsiamas.

6. Neskatinami tik budėjimus Įstaigoje dirbantys gydytojai.

7. Skatinimo priemonės tam pačiam asmeniui skiriamos tik vieną kartą.

**III SKYRIUS**

**DOKUMENTŲ PATEIKIMO IR FINANSAVIMO TEIKIMO TVARKA**

8. Prašymą (forma pateikiama priede) dėl Aprašo 4 punkte nurodytų skatinimo priemonių finansavimo Įstaigos vadovas teikia Savivaldybės administracijos direktoriui. Prie prašymo pridedami pasirinktos skatinimo priemonės skyrimo reikalingumą pagrindžiantys dokumentai.

9. Prašymas gali būti pateiktas paštu, elektroniniu būdu, kai valstybės elektroninės valdžios sistemoje teikiama elektroninė paslauga, arba per atstovą Savivaldybės administracijos Bendrajame skyriuje 100 kab., Vytauto Didžiojo a. 1, Pasvalys.

10. Įstaigos prašymą nagrinėja Savivaldybės administracijos direktoriaus įsakymu patvirtinta Finansavimo teikimo atvykstantiems dirbti į Pasvalio rajono savivaldybės sveikatos priežiūros įstaigas trūkstamos specialybės gydytojams ir rezidentams komisija (toliau – Komisija).

11. Komisija savo darbe vadovaujasi Savivaldybės administracijos direktoriaus įsakymu patvirtintais Komisijos nuostatais ir Aprašu.

12. Komisija apsvarsto Įstaigos prašymą ir teikia Savivaldybės administracijos direktoriui motyvuotą siūlymą dėl skatinimo priemonių taikymo Įstaigos siūlomiems kandidatams:

12.1. teikti finansavimą;

12.2. neteikti finansavimo, nurodant nefinansavimo motyvus.

13. Sprendimą dėl finansavimo teikimo priima Savivaldybės administracijos direktorius.

14. Savivaldybės administracijos Socialinės paramos ir sveikatos skyriaus vyriausias specialistas (Savivaldybės gydytojas) (toliau – Savivaldybės gydytojas) rengia Savivaldybės administracijos direktoriaus įsakymo ir sutarties projektą dėl finansavimo teikimo taikant skatinimo priemonę gydytojui ar rezidentui.

15. Įstaiga apie priimtą sprendimą dėl finansavimo teikimo taikant skatinimo priemonę gydytojui ar rezidentui informuojama ne vėliau kaip per 5 darbo dienas nuo sprendimo priėmimo dienos. Įstaigai elektroniniu būdu ar registruotu paštu prašyme nurodytu adresu išsiunčiama arba įteikiama Savivaldybės administracijos direktoriaus įsakymo kopija.

16. Savivaldybės administracija su Įstaiga pasirašo sutartį dėl finansavimo teikimo taikant skatinimo priemonę gydytojui ar rezidentui.

17. Per mėnesį nuo Savivaldybės administracijos ir Įstaigos sutarties įsigaliojimo dienos Įstaiga su nauju atvykusiu gydytoju arba rezidentu sudaro sutartį, joje turi būti numatyti Įstaigos ir gydytojo ar rezidento įsipareigojimai, teisės ir atsakomybė, sutarties nutraukimo tvarka ir kt.

18. Pasirašytos sutarties su nauju atvykusiu gydytoju arba rezidentu kopija, patvirtinta teisės aktų nustatyta tvarka, per 10 dienų nuo jos pasirašymo dienos privalo būti pateikta Savivaldybės gydytojui ir saugoma kaip neatsiejama Savivaldybės administracijos ir Įstaigos sutarties dalis.

19. Jei per nustatytus terminus Įstaiga dėl nepateisinamos priežasties nepateikia su nauju atvykusiu gydytoju arba rezidentu pasirašytos sutarties Savivaldybės gydytojui, Savivaldybės administracijos ir Įstaigos sutartis nutraukiama.

20. Už sutartinių įsipareigojimų įvykdymą atsakinga Įstaiga, pasiūliusi gydytojo ar rezidento kandidatūrą ir su juo sudariusi sutartį.

**IV SKYRIUS**

**APRAŠO ĮGYVENDINIMAS IR FINANSAVIMAS**

21. Aprašo įgyvendinimą koordinuoja Savivaldybės gydytojas.

22. Aprašui įgyvendinti lėšos skiriamos ir kiekvienais metais numatomos Sveikatos apsaugos politikos įgyvendinimo ir sporto programoje tvirtinant ar tikslinant Savivaldybės biudžetą.

23. Įstaiga, kuriai reikalingas gydytojas specialistas, privalo parengti darbo vietos būsimam darbuotojui sukūrimo (nepiniginių priemonių) planą, numatyti darbo organizavimo būdą, techninio aprūpinimo galimybes, darbo apmokėjimo sistemą, kvalifikacijos kėlimo galimybes. Nepiniginių priemonių planas teikiamas su prašymu dėl finansavimo teikimo taikant skatinimo priemonę Savivaldybės administracijos direktoriui.

**V SKYRIUS**

**ATSAKOMYBĖ**

24. Įstaigos vadovas privalo ne vėliau kaip per 10 darbo dienų raštu informuoti Savivaldybės administraciją:

24.1. jeigu gydytojas nutraukia darbo santykius su Įstaiga, ~~neišdirbęs pilnų metų nuo pirmos darbo dienos Įstaigoje~~;

24.2. jeigu rezidentas nutraukia studijas Lietuvos Respublikos universitetuose arba darbo santykius su Įstaiga, nepraėjus šešeriems metams ~~nuo pirmos darbo dienos Įstaigoje~~. **po rezidentūros studijų baigimo.**

25. Skatinimo priemonei gautą sumą Įstaiga privalo grąžinti, **jeigu rezidentas nutraukia studijas Lietuvos Respublikos universitetuose arba darbo santykius su Įstaiga, nepraėjus šešeriems metams po rezidentūros studijų baigimo.**

~~25.1. jeigu gydytojas nutraukia darbo santykius su Įstaiga, neišdirbęs pilnų metų nuo pirmos darbo dienos Įstaigoje;~~

~~25.2. jeigu rezidentas nutraukia studijas Lietuvos Respublikos universitetuose arba darbo santykius su Įstaiga, nepraėjus šešeriems metams nuo pirmos darbo dienos Įstaigoje.~~

26. ~~Gydytojui ar~~ **R**ezidentui negrąžinus Įstaigai lėšų (proporcingai neatidirbtam laikui) per Įstaigos ir ~~gydytojo ar~~ rezidento sutartyje numatytus terminus, Įstaiga privalo kreiptis dėl lėšų grąžinimo teismine tvarka.

27. Įstaiga, vadovaudamasi pasirašyta sutartimi su Savivaldybės administracija, grąžintą arba išieškotą sumą ne ginčo tvarka privalo grąžinti į Pasvalio rajono savivaldybės biudžetą.

28. Įstaiga už gautas lėšas atsiskaito Savivaldybės administracijos ir Įstaigos sutartyje nustatyta tvarka ir terminais.

29.  Ne pagal paskirtį panaudotos lėšos iš asmenų turi būti išieškomos teisės aktų nustatyta tvarka ir rėmimas nutraukiamas.

30. Įstaiga atsako už pateiktos informacijos ir duomenų teisingumą.

**VI SKYRIUS**

**BAIGIAMOSIOS NUOSTATOS**

31. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

32. Aprašą tvirtina, keičia Savivaldybės taryba.

33. Savivaldybės Kontrolės ir audito tarnyba kontroliuoja paskirtų lėšų panaudojimą.

\_\_\_\_\_\_\_\_\_\_\_\_\_\_\_

Trūkstamų specialistų pritraukimo į Pasvalio rajono savivaldybės asmens sveikatos priežiūros įstaigas tvarkos aprašo priedas

**(Prašymo dėl finansavimo teikimo taikant skatinimo priemones forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės administracijai

**PRAŠYMAS**

**DĖL FINANSAVIMO TEIKIMO TAIKANT SKATINIMO PRIEMONES**

……………

(*data*)

Pasvalys

|  |
| --- |
| 1.  1.1. Savivaldybės viešosios asmens sveikatos priežiūros įstaigos kontaktiniai duomenys:  1.2. Atvykusio trūkstamos specialybės gydytojo/rezidento kontaktiniai duomenys:  Vardas  Pavardė  Gyvenamosios vietos adresas:  Tel.  El. paštas |
| 2.Atvykusio trūkstamos specialybės gydytojo profesinė kvalifikacija/rezidento studijų pavadinimas, studijų trukmė, studijų kaina |
| 3. Atvykusio trūkstamos specialybės gydytojo/rezidento reikalingumo motyvai įstaigoje (įvertinus atitinkamos kvalifikacijos gydytojų skaičių mieste; gydytojų amžių; laikotarpį, nuo kada trūksta gydytojo; įstaigos paslaugų plėtros prognozes, kitus aspektus). |
| 4.Nurodyti, ar atvykęs trūkstamos specialybės gydytojas/rezidentas dirba kitose gydymo įstaigose. Jei taip, kokiose gydymo įstaigose, kokiu darbo krūviu. |
| 5. Pridedami dokumentai (asmens tapatybę patvirtinantys dokumentai, darbo sutarties su Įstaiga kopija, rezidentūros studijas patvirtinančių dokumentų kopija, pažyma apie studijas arba studento pažymėjimo kopija).   * 1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |  |  |  |
| --- | --- | --- | --- | --- |
|  |  |  |  |  |
| *(Įstaigos atstovas , -ė)* |  | *(parašas)* |  | *(vardas ir pavardė)* |
| *(Gydytojas, -a / rezidentas, -ė)* |  | *(parašas)* |  | *(vardas ir pavardė)* |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**Dėl trūkstamų Specialistų pritraukimo į Pasvalio rajono savivaldybės asmens sveikatos priežiūros įstaigas tvarkos aprašo patvirtinimo**

2019-12-02

Pasvalys

**1. Problemos esmė.**

Sprendimo projektu siūloma patvirtinti Trūkstamų specialistų pritraukimo į Pasvalio rajono savivaldybės asmens sveikatos priežiūros įstaigas tvarkos aprašą (toliau – Aprašas). Apraše nustatytos skatinimo priemonės, finansavimo teikimo sąlygos ir tvarka trūkstamų specialybių gydytojams ir rezidentams, atvykstantiems dirbti į Pasvalio rajono savivaldybės (toliau – Savivaldybė) viešąsias asmens sveikatos priežiūros įstaigas (toliau – Įstaiga), kad būtų užtikrinti Įstaigų veiklos poreikiai, teikiamų paslaugų gyventojams prieinamumas ir kokybė.

Projektas parengtas, siekiant įgyvendinti Savivaldybės 2019–2021 metų strateginio veiklos plano, patvirtino Savivaldybės tarybos 2019 m. vasario 20 d. sprendimu Nr. T1-20 „Dėl Pasvalio rajono savivaldybės 2019–2021 metų strateginio veiklos plano patvirtinimo“ 09 programos (Sveikatos apsaugos politikos įgyvendinimo ir sporto programa) 1 tikslo 1 uždavinio 7 priemonę (specialistų pritraukimas sveikatos netolygumams mažinti). Šia priemone siekiama pritraukti trūkstamus sveikatos specialistus į Pasvalio rajono savivaldybės sveikatos priežiūros įstaigas.

Įstaigos nuolatos atnaujina darbo skelbimus dėl medicinos personalo paieškos, bendradarbiauja su Lietuvos sveikatos mokslų, Vilniaus universitetais, siekdamos pakviesti jaunus specialistus į Pasvalį. Tačiau tai nėra lengvas uždavinys. Todėl planuojant įstaigų žmogiškuosius išteklius, ypatingas dėmesys skiriamas sveikatos priežiūros specialistų poreikio prognozei bei galimybėms finansuoti kai kurių specialybių gydytojų rezidentūros studijas.

VšĮ Pasvalio ligoninėje trūksta šių specialistų: vidaus ligų gydytojo, gydytojo radiologo, geriatro, neurologo, oftalmologo, otorilaringologo, kardiologo. VšĮ Pasvalio PASPC trūksta šeimos gydytojo.

Šiuo metu VšĮ Pasvalio ligoninė yra sudariusi sutartį su dermatovenerologijos rezidentūros studijų rezidente, kuri studijas baigia 2020 m. Nuo 2019 m. spalio mėn. sudaryta sutartis su kardiologijos studijų rezidentu, pagal projektą „Specialistų pritraukimas sveikatos netolygumams mažinti“, apmokant 20 proc. studijų vertės. 2019 m. įstaiga pasirašė sutartį su radiologijos studijų rezidente ir prašo Savivaldybės apmokėti šias studijas.

Patvirtindama šį sprendimo projektą Savivaldybės taryba patvirtins aprašą, kuriuo vadovaujantis bus remiami medicinos specialistai, atvykstantis dirbti į Pasvalio rajono savivaldybės viešąsias asmens sveikatos priežiūros įstaigas. Tai turėtų padidinti galimybes pritraukti trūkstamų specialybių gydytojus į Pasvalio rajoną ir užtikrinti Pasvalio rajono savivaldybės asmens sveikatos priežiūros įstaigose teikiamų paslaugų prieinamumą ir kokybę rajono gyventojams.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priimtas sprendimo projektas įtakos korupcijai neturės.

**3. Skaičiavimai, išlaidų sąmatos, finansavimo šaltiniai.**

Sprendimo projekto įgyvendinimui bus naudojamos Savivaldybės biudžeto lėšos, numatomos Savivaldybės Sveikatos apsaugos politikos įgyvendinimo ir sporto programoje. Metams gali reikėti apie 10 tūkst. Eur.

**4. Numatomo teisinio reguliavimo poveikio vertinimo rezultatai**, **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Priėmus sprendimo projektą, Administracijos direktoriaus įsakymu turės būti patvirtinta Finansavimo teikimo atvykstantiems dirbti į Pasvalio rajono savivaldybės sveikatos priežiūros įstaigas trūkstamos specialybės gydytojams ir rezidentams komisija ir jos nuostatai.

**6. Sprendimo projekto iniciatoriai.**

Pasvalio rajono savivaldybės Administracijos Socialinės paramos ir sveikatos skyriaus vyriausioji specialistė (Savivaldybės gydytoja).

**7. Sprendimo projekto rengimo metu gauti specialistų vertinimai ir išvados.**

Sprendimo projektas derintas su VšĮ Pasvalio ligoninės ir VšĮ Pasvalio pirminės asmens sveikatos priežiūros centro vadovais.

Socialinės paramos ir sveikatos skyriaus

vyriausioji specialistė (Savivaldybės gydytoja) Dalia Vasiliūnienė